**OPĆINA POSEDARJE**

**OPĆINSKO VIJEĆE**

Na temelju članka 18. Zakona o proračunu (“Narodne novine”, broj 144/21.) i članka 31. Statuta Općine Posedarje ("Službeni glasnik Općine Posedarje", broj 3/18., 3/21), Općinsko vijeće Općine Posedarje, na 23. sjednici održanoj dana 13. prosinca 2023. godine, donijelo je

# ODLUKU

**O IZVRŠAVANJU PRORAČUNA OPĆINE POSEDARJE ZA 2024. GODINU**

## **I. OPĆE ODREDBE**

Članak 1.

Ovom Odlukom se uređuje sadržaj Proračuna Općine Posedarje za 2024. godinu (u daljnjem tekstu: Proračun) i njegovo izvršavanje, opseg zaduživanja Općine Posedarje (u daljnjem tekstu: Općina), upravljanje financijskom i nefinancijskom imovinom, prava i obveze korisnika proračunskih sredstava, proračunsko računovodstvo i izvještavanje, pojedine ovlasti u izvršavanju Proračuna te druga pitanja.

**II. SADRŽAJ PRORAČUNA**

Članak 2.

Proračun za 2024. godinu (u nastavku: proračun) sastoji se od općeg i posebnog dijela.

Opći dio proračuna čini Račun prihoda i rashoda i Račun financiranja.

 Račun prihoda i rashoda proračuna sastoji se od prihoda i rashoda iskazanih prema ekonomskoj klasifikaciji i izvorima financiranja te rashoda prema funkcijskoj klasifikaciji. U prihodima su iskazani prihodi od poreza, pomoći, prihodi od imovine, prihodi od pristojbi i naknada, prihodi od donacija, ostali prihodi i prihodi od prodaje nefinancijske imovine. U rashodima su iskazani rashodi za zaposlene, materijalni rashodi, financijski rashodi, subvencije, pomoći dane unutar općeg proračuna, naknade građanima i kućanstvima, ostali rashodi i rashodi za nabavu nefinancijske imovine.

 U Računu financiranja iskazuju se primici od financijske imovine i zaduživanja te izdaci za financijsku imovinu i otplatu instrumenata zaduživanja prema izvorima financiranja i ekonomskoj klasifikaciji.

 Posebni dio Proračuna sastoji se od plana rashoda i izdataka proračuna Općine i njezinih proračunskih korisnika, raspoređenih u programe koji se sastoje od aktivnosti i projekata iskazanih te iskazanih po organizacijskoj i ekonomskoj klasifikaciji te izvorima financiranja.

Članak 3.

 U Računu prihoda i rashoda te Računu financiranja planirani su svi prihodi i primici te rashodi i izdaci koje općinska tijela i općinski proračunski korisnici ostvaruju obavljanjem poslova iz svoga djelokruga u skladu s propisima i drugim aktima.

**III. IZVRŠAVANJE PRORAČUNA**

**3.1. PRIHODI I PRIMICI PRORAČUNA TE UPLATE U PRORAČUN**

 Članak 4.

Jedinstveni upravni odjel Općine i općinski proračunski korisnici odgovorni su za potpunu i pravodobnu naplatu prihoda i primitaka iz svoje nadležnosti, za njihovu uplatu u Proračun i za izvršavanje svih rashoda i izdataka u skladu s planiranim namjenama.

Prihodi proračuna i proračunskih korisnika uplaćuju se u proračun na jedinstveni račun riznice u skladu sa zakonom, drugim propisima ili aktima, neovisno o visini prihoda planiranih u proračunu.

Prihodi i primici uplaćeni u proračun do kraja tekuće godine prihod su proračuna tekuće godine.

### Članak 5.

 Namjenski prihodi i primici proračuna i općinskih proračunskih korisnika su prihodi za posebne namjene, pomoći, donacije, prihodi od prodaje ili zamjene imovine u vlasništvu Općine i općinskih proračunskih korisnika, naknade s naslova osiguranja i namjenski primici od financijske imovine i zaduživanja.

 Prihodi i primici iz stavka 1. ovoga članka uplaćuju se u proračun i koriste isključivo za namjene utvrđene planom.

Članak 6.

Sredstva namjenskih prihoda i primitaka iz članka 5. ove Odluke koji nisu iskorišteni u tekućoj godini prenose se u sljedeću proračunsku godinu.

Ako su namjenski prihodi i primici uplaćeni u nižem iznosu nego što je planirano u Proračunu, korisnik može preuzeti i plaćati obveze do visine uplaćenih, odnosno prenesenih sredstava.

Rashodi i izdaci financirani iz namjenskih prihoda mogu se izvršavati iznad planiranih iznosa, do visine uplaćenih, odnosno prenesenih sredstava.

Rashodi i izdaci financirani iz namjenskih primitaka mogu se izvršavati iznad planiranih iznosa, do visine uplaćenih odnosno prenesenih sredstava ako se za to ishodi suglasnost Odsjeka za financije, proračun i računovodstvo.

Naplaćeni i preneseni, a neplanirani namjenski prihodi i primici mogu se izvršavati prema naknadno utvrđenim aktivnostima i/ili projektima i/ili stavkama uz prethodnu suglasnost Odsjeka za financije, proračun i računovodstvo.

Za opseg prenesenih prihoda iz stavka 1. ovoga članka povećat će se plan proračuna i financijski planovi proračunskih korisnika za tekuću godinu.

Prihodi kojima je namjena utvrđena posebnim zakonskim odredbama mogu se, u slučaju nedostatka drugih prihoda Proračuna, pozajmiti za druge namjene pod uvjetom da se vodi knjigovodstvena evidencija o visini pozajmice i izvršenim povratima.

Vlastiti prihodi proračunskih korisnika su prihodi koje ostvaruju od obavljanja poslova na tržištu i u tržišnim uvjetima, koje poslove mogu obavljati i drugi subjekti izvan općeg proračuna, a isti se uplaćuju u proračun i njegov su sastavni dio te se njihovo ostvarivanje i trošenje iskazuje u proračunu na način i u rokovima koje posebnim uputama utvrđuje Odsjek za financije, proračun i računovodstvo.

Članak 7.

Pogrešno ili više uplaćeni prihodi u Proračun, vraćaju se uplatiteljima na teret tih prihoda sukladno propisima.

Pogrešno ili više uplaćeni prihodi u proračune prethodnih godina, vraćaju se uplatiteljima na teret rashoda proračuna tekuće godine.

**3.2. RASHODI I IZDACI PRORAČUNA TE ISPLATE SREDSTVA IZ PRORAČUNA**

Članak 8.

Proračun i financijski planovi proračunskih korisnika izvršavaju se u skladu s raspoloživim sredstvima i dospjelim obvezama u razdoblju od 01. siječnja do 31. prosinca 2024. godine.

Proračunska sredstva se mogu koristiti samo za namjene i do visine utvrđene Proračunom.

Općinski proračunski korisnici mogu preuzimati obveze na teret Proračuna samo za namjene i do visine utvrđene u Posebnom dijelu Proračuna, odnosno do visine ostvarenih namjenskih prihoda i primitaka te uz odgovarajuću primjenu odredbi stavka 2. i 3., članka 6. ove Odluke.

Rashodi proračuna za koje je obveza nastala u 2024. godini rashodi su Proračuna za 2024. godinu, neovisno o plaćanju.

Članak 9.

Aktivnosti i projekti za koje su sredstva osigurana u proračunu prethodne godine, a koji nisu izvršeni u prethodnoj godini do visine utvrđene proračunom, mogu se prenijeti i izvršavati u tekućoj godini do visine neutrošenih planiranih sredstava uz suglasnost Odsjeka za financije, proračun i računovodstvo.

Članak 10.

 Sredstva za rashode i izdatke osiguravaju se u Proračunu za:

- programe, projekte i aktivnosti općinskih tijela

- općinske proračunske korisnike: Dječji vrtić "Cvrčak", Vijeća mjesnih odbora,

- ostale korisnike proračunskih sredstava po pojedinim projektima i aktivnostima.“

Članak 11.

Nalogodavac za izvršenje stavki iz Posebnog dijela Proračuna temeljem Odluka Općinskog vijeća i Općinskog načelnika, uz općinskog načelnika je i pročelnik Jedinstvenog upravnog odjela.

Članak 12.

Plaćanje rashoda i izdataka proračuna i financijskih planova proračunskih korisnika mora se temeljiti na vjerodostojnoj knjigovodstvenoj ispravi kojom se dokazuje nastanak obveze.

Nalogodavci moraju provjeriti i na odgovarajući način potpisati pravni temelj i visinu nastale obveze koja proizlazi iz knjigovodstvene isprave, odrediti oznake proračunskih klasifikacija na teret kojih se obveze evidentiraju i isplaćuju te izdati odgovarajući nalog za knjiženje i plaćanje obveze.

Članak 13.

Rashodi i izdaci općinskih proračunskih korisnika isplaćuju se s jedinstvenog računa proračunske riznice na temelju naloga proračunskih korisnika i vjerodostojnih knjigovodstvenih isprava koje su odgovorne osobe proračunskog korisnika potpisale i potvrdile pravni temelj i visinu obveze koja proizlazi iz knjigovodstvene isprave, odredile oznake proračunskih klasifikacija na teret kojih se obveze evidentiraju i isplaćuju te izdale odgovarajući nalog za knjiženje i plaćanje obveze.

Članak 14.

Zaključivanje pisanog ugovora s udrugama koje su korisnici proračunskih sredstava, obavezno je bez obzira na iznos donacije.

Zaključivanje pisanog ugovora s ostalim pravnim subjektima koji su korisnici proračunskih sredstava, obavezno je za sredstva koja se izvršavaju kao subvencije, donacije ili pomoći iznad 1.330 EUR.

 Ugovorima za subvencije, donacije i pomoći koji se zaključuju temeljem natječaja o financiranju javnih potreba utvrdit će se dinamika dodjele sredstava ovisno o visini ukupno odobrenih i raspoloživih sredstava te obveze korisnika proračunskih sredstva za namjensko trošenje sredstava, za pravodobno dostavljanje izvještaja i za realizaciju ugovorenog programa.

Zaključivanje pisanog ugovora obavezno je i za sve nabave roba, usluga i ustupanje radova od iznosa za koji je obvezna primjena Zakona o javnoj nabavi.

Sve ugovore zaključuje i potpisuje Općinski načelnik.

Članak 15.

Za financiranje rashoda nastalih pri otklanjanju posljedica elementarnih nepogoda, epidemija, ekoloških i ostalih nepredviđenih nesreća, odnosno izvanrednih događaja tijekom godine koristit će se sredstva proračunske zalihe do iznosa od 13.272 EUR.

 O korištenju sredstava proračunske zalihe odlučuje Općinski načelnik.

 Općinski načelnik obavezan je tromjesečno izvijestiti Općinsko vijeće o korištenju proračunske zalihe te u polugodišnjem i godišnjem izvještaju o izvršenju proračuna.

Ako se tijekom godine u Proračunu osiguraju sredstva za namjenu za koju su sredstva proračunske zalihe dodijeljena, akti kojima su sredstva proračunske zalihe dodijeljena stavljaju se izvan snage.

### **IV. URAVNOTEŽENJE PRORAČUNA I PRERASPODJELA SREDSTAVA PRORAČUNA**

Članak 16.

Ako tijekom proračunske godine dođe do znatnije neusklađenosti u ostvarivanju planiranih prihoda i/ili primitaka te rashoda i/ili izdataka proračun se mora uravnotežiti izmjenama i dopunama proračuna za tekuću godinu sukladno propisima i prema postupku propisanom za donošenje proračuna.

Članak 17.

Općinski načelnik može odobriti preraspodjelu sredstava unutar pojedinog razdjela i između pojedinih razdjela najviše do 5% rashoda planiranih na razini skupine ekonomske klasifikacije koja se umanjuje i to unutar izvora financiranja opći prihodi i primici.

 Općinski načelnik izvještava Općinsko vijeće o provedenim preraspodjelama sredstava u polugodišnjem i godišnjem izvještaju o izvršenju proračuna.

**V. UPRAVLJANJE I RASPOLAGANJE IMOVINOM**

Članak 18.

 Imovina Općine Posedarje je financijska i nefinancijska imovina u njenom vlasništvu.

Općinski načelnik odlučuje o pribavljanju i prodaji, prenošenju prava korištenja, rashodovanju, davanju ili uzimanju u zakup nefinancijske imovine iz stavka 1. ove Odluke do visine čija pojedinačna vrijednost ne prelazi 0,5% prihoda Proračuna bez primitaka ostvarenih u prethodnoj godini uz uvjet da je stjecanje i otuđivanje nekretnina i pokretnina, odnosno raspolaganje imovinom planirano u proračunu i provedeno u skladu sa zakonskim propisima.

Članak 19.

Općina ima jedinstveni račun proračuna koji se otvara i vodi u kreditnoj instituciji, a na kojem se ostvaruju svi priljevi i izvršavaju svi odljevi proračuna i proračunskih korisnika Općine.

Iznimno odredbama stavka 1. ovog članka za provedbu specifičnih transakcija proračuna može se otvoriti račun u drugoj kreditnoj instituciji o čemu odlučuje Općinski načelnik.

Raspoloživim novčanim sredstvima na računima Proračuna upravlja Općinski načelnik.

Novčana sredstva iz stavka 1. ovog članka mogu se polagati u kreditnu instituciju na temelju odluke Općinskog načelnika poštujući načela sigurnosti i likvidnosti i s rokom povrata do 31. prosinca 2024. godine.

Prihodi od upravljanja slobodnim novčanim sredstvima prihodi su Proračuna.

### Članak 20.

 Općinski načelnik može na zahtjev dužnika, u skladu s propisima i uz primjereno osiguranje duga te s pripadajućim kamatama i troškovima postupka, odgoditi plaćanje ili odobriti obročnu otplatu duga, odnosno prodati, otpisati ili djelomično otpisati potraživanje ako se time bitno poboljšavaju mogućnosti otplate duga dužnika od kojega inače ne bi bilo moguće naplatiti cjelokupan dug.

 Općinski načelnik može, u skladu s propisima, otpisati ili djelomično otpisati potraživanje.

### **VI. ZADUŽIVANJE**

Članak 21.

Općina se može dugoročno zaduživati uzimanjem kredita, zajmova i izdavanjem vrijednosnih papira za namjene i uz uvjete u skladu s propisima.

Članak 22.

Općina se može kratkoročno zadužiti za premošćivanje jaza nastalog zbog različite dinamike priljeva sredstava i dospijeća obveza, najduže na rok do 12 mjeseci te bez mogućnosti daljnjeg reprogramiranja ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova.

Općinski načelnik odlučuje o kratkoročnom zaduživanju i ovlašten je za postupanje vezano uz kratkoročno zaduživanje uz uvjete iz 1. stavka ovoga članka.

 Općinski proračunski korisnici i druge pravne osobe u većinskom izravnom ili neizravnom vlasništvu Općine, mogu se zaduživati samo uz suglasnost Općine sukladno propisima.

### **VII. PRORAČUNSKO RAČUNOVODSTVO I IZVJEŠTAVANJE**

Članak 23.

Proračun i općinski proračunski korisnici primjenjuju proračunsko računovodstvo.

Priznavanje prihoda i primitaka te rashoda i izdataka temelji se na modificiranom računovodstvenom načelu nastanka događaja.

Primici i izdaci proračuna iskazuju se po načelu novčanog tijeka.

Proračunsko računovodstvo za proračun i općinske proračunske korisnike vodi Odsjek za proračun, financije i računovodstvo u jedinstvenom informacijsko-informatičkom sustavu riznice.

Članak 24.

Kontrolu postupaka u planiranju i izvršavanju proračuna, praćenje primjene proračunskog računovodstva te poslove financijskog i proračunskog izvještavanja za potrebe Općine obavlja Odsjek za, financije i računovodstvo.

Članak 25.

Odsjek za financije i računovodstvo podnosi Općinskom načelniku mjesečno izvješće o izvršenju Proračuna, a Općinski načelnik podnosi Općinskom vijeću polugodišnji i godišnji izvještaj o izvršenju Proračuna u skladu s odredbama propisa o proračunskom izvještavanju.

Općinski proračunski korisnici dužni su nadležnom odsjeku i Odsjeku za proračun, financije i računovodstvo dostaviti propisane financijske izvještaje, izvještaje o izvršenju financijskog plana te izvještaje o realizaciji programa rada u skladu s propisima vezanim uz financijsko i proračunsko izvještavanje te u skladu s aktima proračunskih korisnika i osnivača.

Ostali korisnici proračunskih sredstava dužni su nadležnom odsjeku dostaviti polugodišnje i godišnje izvještaje o realizaciji programa i utrošenim proračunskim sredstvima s obrazloženjima u skladu s odredbama Odluke o obliku i sadržaju te rokovima podnošenja izvještaja ostalih korisnika proračunskih sredstava.

Općinski proračunski korisnici i drugi korisnici proračunskih sredstava obvezni su nadležnim odsjecima dati sve dodatne podatke, isprave i izvješća koja se od njih zatraže.

### **VIII. ODGOVORNOST I OBVEZE U IZVRŠAVANJU PRORAČUNA**

Članak 26.

 Općinski načelnik odgovoran je za zakonito i pravilno planiranje i izvršavanje proračuna.

 Preuzimanje obveza na teret Proračuna po ugovorima koji zahtijevaju plaćanje u sljedećim godinama odobrava Općinski načelnik.

U okviru svog djelokruga i ovlasti, Općinski načelnik i pročelnik Jedinstvenog upravnog odjela odgovorni su za provedbu Odluke o izvršavanju proračuna, za potpunu i pravodobnu naplatu prihoda i primitaka iz svoje nadležnosti te za izvršavanje rashoda i izdataka u okviru nadležnosti za pripadajuće programe, odnosno aktivnosti i projekte unutar programa sukladno namjenama, izvorima financiranja i iznosima utvrđenim u Posebnom dijelu Proračuna što podrazumijeva i odgovornost za zakonitost, svrhovitost, učinkovitost i ekonomično raspolaganje proračunskim sredstvima.

Članak 27.

Odsjeci koji su određeni kao nositelji sredstava u Posebnom dijelu Proračuna, dužni su u roku od osam dana od stupanja na snagu Proračuna izvijestiti sve proračunske korisnike za koje su nadležni o odobrenim sredstvima u Proračunu.

Općinski proračunski korisnici dužni su nadležnom odsjeku i Odsjeku za financije i računovodstvo u roku od 15 dana od primitka obavijesti iz 1. stavka ovog članka dostaviti svoje financijske planove usklađene s odobrenim sredstvima u Proračunu, a najkasnije do 31. prosinca tekuće godine usklađeni financijski plan za sljedeću proračunsku godinu.

Članak 29.

Jedinstveni upravni odjel i općinski proračunski korisnici obavezni su provoditi postupke nabave roba, usluga i ustupanja radova sukladno zakonskim propisima i općinskim aktima.

 Plan nabave Općine Posedarje za 2024. godinu donosi Općinski načelnik, dok planove nabave proračunskih korisnika donose čelnici proračunskih korisnika sukladno zakonskim propisima i aktima proračunskih korisnika.

Članak 30.

Ako se tijekom izvršavanja Proračuna utvrdi da su proračunska sredstva korištena nenamjenski, neopravdano i/ili nezakonito, zahtijevat će se od korisnika povrat proračunskih sredstava ili će se korisniku umanjiti sredstva u visini nenamjenskog korištenja sredstava, ili će se privremeno obustaviti isplata sredstava na stavkama s kojih su sredstva bila nenamjenski utrošena.

 Odluku o umanjenju, obustavi ili povratu proračunskih sredstava iz stavka 1. ovog članka, donosi Općinski načelnik.

### **IX. PRIJELAZNE I ZAVRŠNE ODREDBE**

Članak 31.

Ova Odluka stupa na snagu 1. siječnja 2024. godine, a objavit će se u “Službenom glasniku Općine Posedarje“.

KLASA:011-02/23-01/10

URBROJ:2198-7-01/01-23-01

Posedarje, 13. prosinca 2023. godine

**OPĆINSKO VIJEĆE OPĆINE POSEDARJE**

Predsjednik:

 Jurica Brkljača